## L’Espai d’Art Contemporani de Castelló obri el cicle ‘Espai Sonor’ amb les actuacions de Tiemei & Desilence i Alberto Lucendo

*** Els concerts de l’EACC tindran lloc el dimecres 15 d’octubre, a les 20:00 hores, amb entrada lliure fins que es complete l’aforament
* ‘Espai Sonor’ és un cicle dedicat a l’experimentació sonora amb propostes d’àmbit local, nacional i internacional**

L’Espai d’Art Contemporani de Castelló (EACC), espai de l’Institut Valencià de Cultura (IVC), inicia nova temporada del cicle ‘Espai Sonor’, el dimecres 15 d’octubre, a les 20:00 hores, amb una doble sessió a càrrec dels barcelonins Tiemei; Desilence i del compositor castellonenc Alberto Lucendo.

‘Espai Sonor’ és un cicle dedicat a l’experimentació sonora amb propostes d’àmbit local, nacional i internacional que oferix durant la temporada una programació musical complementària a l’activitat expositiva de l’EACC.

La temporada 2025-2026 d’‘Espai Sonor’ arriba amb una doble sessió. D’una banda, amb l’actuació d’Alberto Lucendo, compositor i músic ambiental nascut a Castelló i establit a Berlín l’obra del qual combina profunditat emocional amb atmosferes cinematogràfiques.

La seua banda sonora *Wonderful Losers* va ser inclosa en la llista de les 10 millors bandes sonores de l’any de la revista *Mojo*. Com a intèrpret en directe, Lucendo ha presentat sets ambientals immersius per tota Europa.

A continuació, tindrà lloc l’actuació de Tiemei, abans coneguts com TMATNB. Els barcelonins s’autodefinixen musicalment com *electrohangover*, una barreja de sintetitzadors, guitarres i unes lletres suggeridores.

La formació, que inclou una intensa aposta visual, estarà acompanyada per Desilence.

La primera de les sessions de l’‘Espai Sonor’ compta amb la col·laboració del Prowekend Fest, un festival de *showcasing* i conferències que celebra la seua 11a edició del 15 al 18 d’octubre a Castelló de la Plana.

Fecha: 14/10/2025